የግል ኮሌጆች በጠቅላይ ሚኒስትሩ የተላለፉ የጥንቃቄ ርምጃዎችን እንዲተገብሩ ቢሮው አሳሰበ፡፡
ባሕር ዳር፡ መጋቢት 07/2012 ዓ.ም (አብመድ) የግል ኮሌጆች በጠቅላይ ሚኒስትር ዐብይ አህመድ (ዶክተር) የኮሮና ቫይረስን አስመልክቶ የተላለፉ የጥንቃቄ መልእክቶችን እንዲተገብሩ የአማራ ክልል ቴክኒክ፣ ሙያና ኢንተርፕራይዞች ልማት ቢሮ አሳሰበ፡፡የኮሮና ቫይረስ በኢትዮጵያ ከመከሰቱ ጋር በተያያዘ ጠቅላይ ሚኒስትር ዐብይ አህመድ (ዶክተር) የአንደኛና ሁለተኛ ደረጃ ትምህርት ቤቶች ለሁለት ሳምንታት እንደሚዘጉ ውሳኔ መተላለፉን አስታውቀዋል፡፡መልእክቱን የሰሙ በግል ኮሌጆች የሚማሩ ተማሪዎች ለአብመድ በማኅበራዊ ገጹ ‘‘ትምህርት ለ15 ቀናት የሚዘጋው በግል ኮሌጆችም ጭምር ነው ወይስ በመንግሥት ትምህር ተቋማት ብቻ ነው?’’ ሲሉ ተደጋጋሚ ጥያቄዎችን አንስተዋል፡፡አብመድ ጠቅላይ ሚኒስትሩ ያስተላለፉትን የጥንቃቄ መልእክት እና የግል ኮሌጆችን በተመለከተ የክልሉን ቴክኒክ፣ ሙያና ኢንተርፕራይዞች ልማት ቢሮን አነጋግሯል፡፡ በአማራ ክልል ለሚገኙ የግል ኮሌጆች መልእክቱን ለማስተላለፍ ከክልሉ መንግሥት ጋር እየተሠራ መሆኑን የአማራ ክልል ቴክኒክ፣ ሙያና ኢንተርፕራይዞች ልማት ቢሮ ኃላፊ ሻምበል ከበደ አስታውቀዋል፡፡የግል የትምህርት ተቋማትም በሀገሪቱ መሪ የተላለፈውን የጥንቃቄ መልእክት ተቀብለው ለሁለት ሳምንታት ትምህርት መዝጋት እንደሚኖርባቸው አቶ ሻምበል አሳስበዋል፡፡ ተማሪዎች በጋራ ሲሰባሰቡ የጥንቃቄ ጉድለት ሊኖር ስለሚችል በቤታቸው ሆነው ራሳቸውን እንዲጠብቁም አቶ ሻምበል አስታውቀዋል፡፡ዘጋቢ፡- ኪሩቤል ተሾመ